ECB จะปรับลด วงเงินซื้อพันธบัตร?
เมื่อต้นสัปดาห์ก่อน มาริโอ ดรากี ประธานธนาคารกลางยุโรป (ECB) ออกมายืนยันว่า ECB ไม่เคยหารือในประเด็น
17 ต.ค. 2559

โดย...จิรวัฒน์ สุภรณ์ไพบูลย์ ผู้บริหารสายงานธุรกิจบริการไพรเวทแบงก์ ธนาคารกสิกรไทย
เมื่อต้นสัปดาห์ก่อน มาริโอ ดรากี ประธานธนาคารกลางยุโรป (ECB) ออกมายืนยันว่า ECB ไม่เคยหารือในประเด็นปรับลดวงเงินซื้อพันธบัตรตามมาตรการผ่อนคลายเชิงปริมาณ (QE) ก่อนที่โครงการดังกล่าวจะหมดอายุในเดือน มี.ค.ปีหน้า ทั้งนี้ คำยืนยันของดรากี มีขึ้นหลังจากเจ้าหน้าที่ ECB รายหนึ่งระบุว่า ECB อาจปรับลดวงเงิน QE ซึ่งปัจจุบันอยู่ที่ 8 หมื่นล้านยูโร/เดือน โดยคาดว่าอาจจะลดวงเงินลง 1 หมื่นล้านยูโร/เดือน ทำให้ตลาดการเงินเกิดความผันผวน โดยเฉพาะผลตอบแทนรวม (Yield) ของตลาดพันธบัตรปรับเพิ่มขึ้นทันทีตอบรับกระแสข่าวดังกล่าว
มาตรการกระตุ้นเศรษฐกิจด้วยการผ่อนคลายเชิงปริมาณ (Quantitative Easing) หรือที่เรียกสั้นๆ ว่า QE เป็นเครื่องมือที่ช่วยประคับประคองเศรษฐกิจของสหรัฐนับตั้งแต่เกิดวิกฤตในปี 2009 เป็นต้นมา จนมี QE2 และ QE3 รวมวงเงินที่ใช้ไปทั้งสิ้นกว่า 3.5 ล้านล้านเหรียญสหรัฐ เทียบเท่า GDP ของไทยรวมกันประมาณ 12 ปีเลยทีเดียว
อย่างไรก็ดี นักวิเคราะห์ส่วนหนึ่งประเมินว่า การปรับลดวงเงินนี้น่าจะเป็นไปได้ยาก เนื่องจากสภาพเศรษฐกิจยูโรโซนในปัจจุบันเทียบไม่ได้เลยกับกรณีของสหรัฐที่อยู่ในช่วง Tapering ปลายปี 2013 เพราะเศรษฐกิจสหรัฐฟื้นตัวจริง อัตราการว่างงานลดลง อัตราเงินเฟ้อมีเสถียรภาพและขยับเพิ่มขึ้นอย่างมีนัยสำคัญ (อัตราเงินเฟ้อสหรัฐ ปี 2013 อยู่ที่ 1.1% เทียบกับยูโรโซนปัจจุบันที่ 0.4% และอัตราเงินเฟ้อคาดหวังในอีก 5 ปีข้างหน้าของสหรัฐในปี 2013 อยู่ที่ 3.0% เทียบกับยูโรโซนปัจจุบันที่ 1.4%) หาก ECB ต้องการ Tapering จริง ต้องมั่นใจว่าอัตราเงินเฟ้อจะขยับเพิ่มเข้าใกล้เป้าหมายที่ต้องการ (2.0%) ซึ่งปัจจุบันยังห่างจากเป้าหมายอีกมาก รายงานการประชุม ECB ครั้งล่าสุดประจำเดือน ก.ย. ดรากีเองระบุว่าเศรษฐกิจยูโรโซนยังมีความเสี่ยงขาลงดังที่เขาใช้คำว่า “remain tilted to the downside”
นอกจากภาวะเศรษฐกิจที่ยังคงอ่อนตัว ยูโรโซนยังประสบปัญหาการเมืองภายในของประเทศสมาชิก ทำให้ยากต่อการแก้ปัญหาของ ECB เช่น สเปนที่ยังไม่สามารถจัดตั้งรัฐบาลได้หลังการเลือกตั้งทั่วไปถึง 2 ครั้ง และจำเป็นต้องจัดการเลือกตั้งอีกเป็นครั้งที่ 3 จนทำให้เกิดสุญญากาศการปกครองประเทศ และอาจนำไปสู่ปัญหาทางเศรษฐกิจได้ในที่สุด ดังนั้นการ Tapering จึงไม่น่าเป็นทางเลือกที่เหมาะสมของ ECB ในช่วงนี้แต่อย่างใด